Tiedote 16.8.2016

**Tampereen Teatteri kantaesittää Sirkku Peltolan uuden näytelmän ja tuo Lontoon-hitin ensimmäisenä Suomeen**

**Tampereen Teatterin syyskausi käynnistyy Tommi Auvisen ohjaamalla komedialla Ulkomaalainen. Juha Jokelan Patriarkka saa uuden tulkinnan Samuli Reunasen ohjauksessa, pääroolissa vakuuttaa Heikki Kinnunen. Sirkku Peltolan uusin näytelmä Tyttö ja varis saa kantaesityksen pääohjaaja Anna-Elina Lyytikäisen ohjaamana. Kuuma Lontoon-hitti, komedia Näytelmä joka menee pieleen saa Suomen kantaesityksen Mika Eirtovaaran hyppysissä.**

**Komedia Ulkomaalainen aloittaa teatterin syyskauden**

Tampereen Teatterin syyskausi käynnistyy 2. syyskuuta Frenckell-näyttämöllä ajankohtaisella komedialla **Ulkomaalainen** (The Foreigner). **Larry Shuen** kirjoittama ja **Henri Kapulaisen** suomentama komedia ammentaa aiheensa erilaisuudesta ja ennakkoluuloista. Juro Charlie lähtee ystävänsä houkuttelemana hermolomalle piskuiseen tuppukylään Amerikan syvään etelään. Koska juttelu ventovieraiden kanssa saa Charlien pakokauhun valtaan, päättävät kaverukset narrata majatalon rempseää emäntää, että Charlie on ulkomaalainen. Charlie ei mukamas ymmärrä puheesta hölkäsen pöläystä – ja siitäkös soppa syntyy!

Komedian ohjaa sydämellisten ja viisaiden komedioiden taituri **Tommi Auvinen** ja pääosassa ”ulkomaalaisena” nähdään **Ville Majamaa**. Muissa rooleissa **Aliisa Pulkkinen, Eeva Hakulinen, Matti Hakulinen, Ilpo Hakala, Martti Manninen** sekä **Tomi Alatalo.** Näytelmän lavastussuunnittelusta vastaa **Marjatta Kuivasto** ja pukusuunnittelusta **Mari Pajula.**

**Heikki Kinnunen tähdittää Juha Jokelan Patriarkkaa**

Päänäyttämön syyskauden avaa 8. syyskuuta **Juha Jokelan** käsikirjoittama **Patriarkka**. Tämän Kansallisteatterissa kantaesitetyn vangitsevan näytelmän ohjaa **Samuli Reunanen**. Näytelmä on mukaansatempaava ja suorasukainen kuvaus nykypäivän Suomesta. Pilke silmäkulmassa se sukeltaa vanhenemiseen, rakkauteen ja vanhemmuuteen.

**Heikki Kinnusen** esittämä Heimo Harju palaa Normandiassa vietettyjen leppoisten eläkevuosien jälkeen kotimaahan pyrkimyksenään auttaa Suomi uuteen nousuun. Veteraani-insinöörin kotiinpaluu aiheuttaa kuitenkin lähipiirissä arvaamattomia jännitteitä. Näytelmä kertoo osuvasti suurista ikäluokista, jotka muokkasivat maatamme vuosikymmenten ajan sekä heidän nelikymppisistä lapsistaan, jotka vielä keski-iässäkin etsivät omaa paikkaansa maailmassa.

Kinnusen lisäksi rooleissaan taituroivat **Ritva Jalonen, Jukka Leisti, Kirsimarja Järvinen, Risto Korhonen, Mari Turunen, Elisa Piispanen, Arttu Ratinen, Pia Piltz** ja **Antti Tiensuu.** Lavastus- ja pukusuunnittelusta vastaa **Mikko Saastamoinen.**

**Sirkku Peltolaa ensimmäistä kertaa Tampereen Teatterissa**

**Sirkku Peltolan** uutuusnäytelmä **Tyttö ja varis** saa kantaesityksen 6. lokakuuta Frenckell-näyttämöllä. Kyseessä on ensimmäinen kerta, kun Sirkku Peltolan näytelmiä esitetään Tampereen Teatterissa. Ohjauksesta vastaa teatterin pääohjaaja **Anna-Elina Lyytikäinen**. Näytelmässä kohtaa neljä hyvin erilaista ihmistä: yksin elävä eläkeläinen Armi, hänen elämäänsä tunkeutuva työtön viisikymppinen Säde, pienen siivousfirman työnjohtaja Ipe sekä hänen alaisenaan toimiva nuorimies Jarde. Heitä kaikkia yhdistää kaksi keskeistä teemaa, lähes vammauttava yksinäisyys ja äidinrakkauden äärimmäiset laidat. Rooleissa nähdään **Tuija Vuolle, Ritva Jalonen, Jukka Leisti** ja **Antti Tiensuu.** Lavastussuunnittelusta vastaa **Marjatta Kuivasto** ja pukusuunnittelusta **Mari Pajula.**Sirkku Peltola on kirjoittanut 25 näytelmää, joista kaikkia on esitetty suomalaisissa ammattiteattereissa. Peltolan tuotantoon kuuluu lukuisia suurten näyttämöiden tekstejä, musikaaleja ja useita intiimin ilmaisun teoksia, mihin joukkoon myös Tyttö ja varis kuuluu.

**Lontoon-hitistä Suomen ensi-ilta**

Tampereen Teatteri ylpeänä esittää ensimmäisenä Suomessa Lontoon tämän hetken kuumimman komedian. **Näytelmä joka menee pieleen** (The Play That Goes Wrong) saa Suomen kantaesityksen 14. lokakuuta päänäyttämöllä. Tämä hulvattoman hauska näytelmäonkerännyt huippupalkintoja, se on mm. voittanut Olivier-palkinnon parhaana komediana 2015.   
Komediassa innokas harrastajateatteriryhmä on vihdoin löytänyt voimavaroilleen sopivan näytelmän, kunnon brittiläisen murhamysteerin. Roolitus on täydellinen, lavasteet ja rekvisiitta verrattomat. Kaikki on valmista, ensi-ilta saa tulla! Mutta. Kaikki mikä voi mennä pieleen, menee pieleen – ja yleisö ulvoo naurusta!

Rooleissa nähdään komediataiturit **Lari Halme, Mari Turunen, Ville Majamaa, Risto Korhonen, Pia Piltz, Tomi Alatalo, Matti Hakulinen** ja **Arttu Ratinen.** Komedian ovat käsikirjoittaneet **Henry Lewis, Jonathan Sayer** ja **Henry Shields,** suomenno**s Mikko Koivusalo.** Ohjauksesta vastaa **Mika Eirtovaara,** lavastussuunnittelusta **Marjatta Kuivasto** ja pukusuunnittelusta **Mari Pajula.**

**Mari Posti herättää Carolan hitit uuteen eloon**

Vuonna 2007 näyttelijä **Mari Posti** käsikirjoitti Frenckell-näyttämölle lauludraaman **Carola – Kielletyt leikit**, jota hän esitti kolmen vuoden ajan. Nyt hän valmistaa tuosta esityksestä samannimisen konserttiversion, joka saa ensi-iltansa 27. lokakuuta Kulttuuriravintola Kivessä. Konsertissa kuullaan 1960-luvulla huimaan suosioon nousseen karismaattisen **Carola Standertskjöldin** hittejä Mari Postin laulamana ja jousikvartetin säestämänä. Musiikin sovituksesta vastaa **Jyrki Niemi**.

**Uusi Tuttiritari-musikaali karauttaa päänäyttämölle helmikuussa!**

**Jukka Leistin** käsikirjoittama uusi koko perheen seikkailumusikaali **Tuttiritari ja lohikäärmeen salaisuus** saa kantaesityksen 8.2.2017 päänäyttämöllä. Pääosassa nähdään itseoikeutetusti kaikkien lasten tuntema Tuttiritari, itse Jukka Leisti. Musikaalin tapahtumapaikkana on kaukainen kuningaskunta, jossa alkaa tapahtua kummia. Lapsia ja aikuisia viihdyttävän musikaalin ohjaa **Mikko Viherjuuri**. Sävellyksistä vastaa ja orkesterin kapellimestarina toimii **Ari 'Kankku' Kankaanpää**. Musikaali sisältää parikymmentä toinen toistaan herkullisempaa roolia, joita tähdittävät TT:n omat lahjakkaat näyttelijät.

**Vierailuesitykset tuovat Tampereelle uusia kasvoja**

**Sinikka Sokka** ja **Jaana Saarinen** hurmaavat lempeän oikukkaassa komediassa **Rantarouvat**, jonka **Anna-Leena Härkönen** on kirjoittanut juuri heitä varten. Nämä rouvat tietävät ensikohtaamisestaan, mikä toisten elämässä on vikana ja kuinka se korjataan. Esityksen on tuottanut Linnateatteri, ohjannut **Lauri Nurkse** ja se nähdään Frenckell-näyttämöllä 23.9. alkaen.

Kansallisteatterin tuottama ekologinen rakkaustarina **Keuhkot** vierailee Frenckell-näyttämöllä 3.11. alkaen. **Ria Kataja** ja **Mikko Nousiainen** ovat elämänvalintojaan pohtiva pariskunta **Duncan Macmillanin** menestysnäytelmässä, jossa maapallonkokoiset ongelmat ottavat mittaa tavallisen ihmisen elämästä. Näytelmäkirjailija-ohjaaja **Juha Jokela** on suomentanut intiimin mutta monikerroksisen näytelmän ja vastaa sen ohjauksesta. Yllättävän, hauskan ja koskettavan esityksen keskiössä on näyttelijäntyö paljaimmillaan ja parhaimmillaan.

Näyttelijä **Heidi Herala** uppoutuu kiehtovasti **Marja-Liisa Vartion** (1924–1966) omaleimaisen väkeviin ja hienovaraisiin runoihin uudessa **Peilinpitelijä**-monologissaan. Herala luo säkenöivän ja sensuellin tarinan oman kuvan hakemisesta.  Esityksen visuaalisesta toteutuksesta vastaa nuoren polven kuvataiteilija **Markus Jäntti**. Esitys sai kantaesityksen Kajaanin Runoviikoilla kesällä 2016, jolloin tuli kuluneeksi tasan 50 vuotta Marja-Liisa Vartion kuolemasta.

**Anna-Elina Lyytikäinen aloittaa uuden keskustelusarjan Ansku ja tähdet**

Kulttuuriravintola Kivessä käynnistyy teatterin pääohjaaja **Anna-Elina Lyytikäisen** uusi keskustelusarja **Ansku ja tähdet**. Kerran kuussa yleisö pääsee seuraamaan tähtihaastatteluita ja kahtena kertana lisäksi kuulemaan uutuusnäytelmiä lukudraamana. Syksyn aikana tähtihaastattelussa vierailevat **Tuija Vuolle, Heidi Herala, Esko Roine** ja **Ritva Jalonen** sekä **Esa Latva-Äijö**. Ansku ja tähdet 13.9. alkaen. Liput 5 euroa.

**Joulun riemua tuo Eeva Konnun johtama suuri viihdekonsertti Joulu soikoon!**

Tampereen Teatteri tuottaa ensimmäistä kertaa suuren jouluisen viihdekonsertin, jossa TV:stä tuttu kapellimestari **Eeva Kontu** johtaa 13-henkistä orkesteria sekä suurta musikaaliammattilaisten solistijoukkoa. **Joulu soikoon!** -konsertti järjestetään keskiviikkona 7.12. ja torstaina 15.12. päänäyttämöllä.

**Ohjelmistossa jatkavat:**

Musikaali **Sugar – Piukat paikat**

Jukka Leistin lauluilta **Olavi Virta  Electric Unplugged Valo Blues**

Arttu Ratisen esittämä yhden miehen komedia **Tarpeistonhoitajan tähtihetki**

Joulunäytelmä **Saiturin joulu**, joka johdattaa joulun tunnelmaan jo viidettä vuotta!

**Lisätiedot:**

teatterinjohtaja Reino Bragge, p. 040 552 7271, [reino.bragge@tampereenteatteri.fi](mailto:reino.bragge@tampereenteatteri.fi)

Haastattelupyynnöt, pressiliput:  
tiedottaja Sanna Huhtala, p. 040 532 8838, [sanna.huhtala@tampereenteatteri.fi](mailto:sanna.huhtala@tampereenteatteri.fi)

**Mediakuvat:**   
<http://www.tampereenteatteri.fi/fi/media/kuvapankki/>